$1 miljoen-teiken vir paar tekkies(Foto: Kena Betancur, AFP) ŉ Paar tekkies wat enig in sy soort is, kan volgende week soveel as $1 miljoen (byna R15 miljoen) op ŉ veiling haal. Dié leerskoene geskoei op Adidas se gewilde ZX8000-model en is versier deur die Duitse porseleinvervaardiger Meissen. Dié skoene word sedert Maandag op ŉ Sotheby’s-aanlynveiling in New York te koop aangebied. Afslaers hoop dat dit teen ŉ hoë prys sal verkoop, maar om bieëry aan te moedig is die minimum vir die Adidas-Meissen-skoene $1. Indien bieërs by Sotheby’s se geskatte $1 miljoen kom, sal dit die rekord breek vir die duurste paar skoene. Dié rekord is reeds ŉ paar keer vanjaar gebreek, meer onlangs deur ŉ paar Nike Air Jordan 1’s-skoene wat in Augustus vir $615 000 (meer as R9 miljoen) gekoop is. Hoewel die koper met die Adidas-Meissen-skoene kan doen wat hy of sy wil, is dit nie eintlik bedoel om gedra te word nie. “Dié paar tekkies word eerder as kunsvoorwerp beskou,” het Brahm Wachter, direkteur van e-handelontwikkeling by Sotheby’s, gesê. Die aanlyn veiling sal tot 16 Desember duur waarna die opbrengs na die Brooklyn-museum se program vir jong mense sal gaan. Die hoogste bod het teen Woensdagmiddag (SA tyd) op $6 500 (sowat R97 000) gestaan. – AFP